Diari Oficial de la Generalitat Valenciana


Sumari del DOGV 5945, del 02-02-2009 (2009/853)

RESOLUCIÓ d'11 de desembre de 2008, de la Direcció General d'Energia, per la qual s'atorga a Gas Natural Cegas, SA, autorització administrativa i s'aprova el projecte d'execució i l'addenda a este, per a la construcció de les instal·lacions corresponents a la xarxa de gas natural en alta pressió A (APA)(1), consistent en el desplaçament de la xarxa en el camí del Barranquet, en el terme municipal de Meliana, província de València. Expedient número CBREDE 2007/56/46.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5945

Data del DOGV
:   02-02-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/853


Data del document
:   11-12-2008

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Meliana
    * gas natural
    * empresa privada

RESOLUCIÓ d'11 de desembre de 2008, de la Direcció General d'Energia, per la qual s'atorga a Gas Natural Cegas, SA, autorització administrativa i s'aprova el projecte d'execució i l'addenda a este, per a la construcció de les instal·lacions corresponents a la xarxa de gas natural en alta pressió A (APA)(1), consistent en el desplaçament de la xarxa en el camí del Barranquet, en el terme municipal de Meliana, província de València. Expedient número CBREDE 2007/56/46. [2009/853]  
Vist l'expedient amb referència CBREDE 2007/56/46, incoat pel Servici Territorial d'Energia de València, a instàncies de Gas Natural Distribución SDG, SA, amb domicili a l'efecte de notificacions a València (46048), Grabador Esteve, 14, relatiu a la sol·licitud de 17 de novembre de 2007 sobre autorització administrativa i aprovació del projecte d'execució per a la construcció de les instal·lacions corresponents a la xarxa de gas natural en alta pressió A (APA)(1), consistent en el desplaçament en el camí del Barranquet, en el terme municipal de Meliana, província de València.  
S'adjunta el projecte firmat pel tècnic competent i visat pel col·legi oficial corresponent, amb data 5 de novembre de 2007.  
Vist l'escrit de data 15 d'abril de 2008, presentat en el mencionat expedient per l'empresa sol·licitant i acompanyat de l'addenda al projecte de desplaçament en el camí del Barranquet, en el terme municipal de Meliana, firmada pel tècnic competent i visada pel col·legi oficial corresponent amb data 17 de març de 2008.   
Vist que per Resolució de la Direcció General d'Energia de 23 de juny de 2008 es procedix a realitzar el canvi de titularitat de les instal·lacions de transport secundari de gas natural autoritzades en l'àmbit de les competències de la Conselleria d'Infraestructures i Transport de la Generalitat a nom de Gas Natural Distribución, SDG, SA, a favor de Gas Natural Cegas, SA, entre les quals consta la instal·lació que se sol·licita en l'expedient de referència.  
Vist que va ser realitzada la informació pública a què es fa referència en la Llei 34/1998, de 7 d'octubre, del Sector d'Hidrocarburs, i en el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, per mitjà d'anuncis en el Butlletí Oficial de la Província de València el dia 21 de novembre de 2008, en el Diari Oficial de la Comunitat Valenciana de 12 de novembre de 2008 i en els diaris de premsa La Razón i El País amb data 14 de novembre de 2008.   
Segons consta en l'expedient remés no s'han presentat al·legacions a la petició efectuada.  
Vist que, de conformitat amb el que establix el Reial Decret 1434/2002, es va remetre la separata de la instal·lació projectada a l'Ajuntament de Meliana, únic afectat, que conté les característiques generals de la instal·lació, a l'efecte d'establir les condicions tècniques oportunes.   
El mencionat Ajuntament va remetre l'informe sol·licitat en el qual dóna la conformitat al desplaçament projectat.  
Vist que, igualment i d'acord amb el mencionat Reial Decret 1434/2002, es va remetre la separata de la instal·lació projectada que conté les característiques generals de la instal·lació a la resta de les administracions públiques, organismes i, si és el cas, a empreses de servicis públics o d'interés general afectats a l'efecte de donar la conformitat o l'oposició al projecte i establir, si és el cas, les condicions tècniques procedents, concretament a:  
- Conselleria d'Infraestructures i Transport. Servici d'Explotació i Construcció de Carreteres, que manifesta en el seu informe que, des del punt de vista del planejament viari en àmbit autonòmic, no s'observa objecció a la instal·lació sol·licitada.  
- Ferrrocarrils de la Generalitat, sobre l'encreuament de la Línia 3 de FGV, Rafelbunyol-aeroport, en el PK 8+000, en el terme municipal de Meliana, que manifesta en el seu informe no tindre cap objecció perquè es puga efectuar la instal·lació de la canalització subterrània descrita, amb les condicions que s'hi adjunten, entre les quals consten: - Que l'encreuament amb el ferrocarril d'una canonada de diàmetre 6''es realitzarà per mitjà de perforació horitzontal (perforació subterrània), amb baina de protecció d'acer revestit de 14'', a una profunditat de 4,15 m des del començament de carril a la generatriu superior de la baina de protecció.  
Les fosses d'atac i d'eixida se situaran a una distància major de 3,00 m de l'esplanació ferroviària.  
Es col·locaran respiradors als dos extrems de la baina de protecció.  
Estos treballs es realitzen a l'empara de l'obra de millora del pas inferior per a vehicles que du a terme la Conselleria d'Infraestructures i Transport.  
- Les empreses següents: grup Aguas de Valencia, ONO i Telefónica de España, SAU, que cada una d'estes adjunten un pla on s'indiquen les canalitzacions subterrànies afectades i amb les condicions que hi ha en els seus informes.  
Una vegada traslladades les referides contestacions a l'empresa peticionària, va donar la conformitat a les condicions que s'hi contenen.  
Vist que Gas Natural Cegas, SA, es troba inscrita definitivament en la secció primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.  
Vist que, d'acord amb la sol·licitud, el projecte i l'addenda presentats, la finalitat que es perseguix amb la construcció d'esta instal·lació és resoldre les afeccions en la xarxa de gas existent amb motiu de l'execució d'una nova rotonda en el vial referit, en el terme municipal de Meliana.  
Vist que el Servici Territorial d'Energia de València, encarregat de la instrucció de l'expedient de sol·licitud, ha informat esta favorablement.  
Atés el contingut de l'article 73 del capítol V de la Llei 34/1998, de 7 d'octubre, del Sector d'Hidrocarburs, modificat pel Reial Decret 5/2005, d'11 de març, de millores urgents per a l'impuls a la productivitat i per a la millora de la contractació pública, sobre l'autorització d'instal·lacions de distribució de gas natural, contingut i requisits d'esta, així com que seran atorgades per l'administració competent, sense perjuí de les concessions i les autoritzacions que siguen necessàries, d'acord amb altres disposicions que resulten aplicables, la corresponent legislació sectorial i, en especial, les relatives a l'ordenació del territori i al medi ambient.  
Atés que s'han complit els tràmits establits en el títol IV del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, i que resulta d'aplicació la disposició transitòria huitena de la Llei 12/2007, de 2 de juliol, per la qual es modifica la Llei 34/1998, de 7 d'octubre, del Sector d'Hidrocarburs.  
Atés la Direcció General d'Energia competent per a la resolució del present expedient, d'acord amb el que disposa l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
Primer  
Atorgar autorització administrativa a l'empresa Gas Natural Cegas, SA, per a la construcció de les instal·lacions corresponents a la xarxa de gas natural en alta pressió A (APA)(1), consistent en el desplaçament de la xarxa en el camí del Barranquet, en el terme municipal de Meliana, província de València.  
La present autorització estarà sotmesa a les condicions que figuren a continuació:   
1. La companyia Gas Natural Cegas, SA, complirà les obligacions que estrictament s'assenyalen en l'article 74 de la Llei 34/1998, de 7 d'octubre, del Sector d'Hidrocarburs. En especial, estarà obligada a procedir a l'ampliació de les instal·lacions de distribució i a facilitar les connexions en l'àmbit geogràfic de la seua autorització, en condicions d'igualtat quan així siga necessari per a atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.   
2. El titular de la present autorització tindrà, com a distribuïdor, els drets que assenyala l'article 75 de la Llei 12/2007, de 2 de juliol (BOE 03.07.07), per la qual es modifica la Llei 34/1998, de 7 d'octubre, del Sector d'Hidrocarburs.  
3. La present autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, i s'entén sense perjuís i independentment de les concessions, les llicències, els permisos o les autoritzacions de competència municipal, provincial, autonòmica, estatal o d'este o d'altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre.  
4. La present autorització s'atorga sense perjuí de tercers i deixa fora de perill els drets particulars.  
5. Serà causa de revocació de la present autorització l'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
Segon  
Aprovar el projecte tècnic d'execució i l'addenda a este, firmats per tècnic competent i visats pel col·legi oficial corresponent amb dates 5 de novembre de 2007 i 17 de març de 2008, respectivament, les característiques principals del qual s'indiquen a continuació:  
- Tipus de gas: gas natural.  
- Traçat: desplaçament de la canonada actual existent de la xarxa de distribució (RAA-15,14), que s'anul·la, des del vèrtex V-0 (nou), per mitjà d'unes T de presa en càrrega de 6'', de diàmetre i a la xarxa existent de 2''de diàmetre, amb reforços circulars complets, creua, a continuació, la Línia 3 de FGV i la rotonda i finalitza en el punt de connexió amb la canalització existent en el vèrtex V-21, situats segons està reflectit en el pla del projecte núm. 0402-QN 8.1.Rev 0.0. i en el de l'addenda núm. 2474- PT 1.1.Rev 0.0.  
- Canonades. Característiques: d'acer al carboni, amb un diàmetre nominal de 6''i 2'', per a cada una de les xarxes del mateix diàmetre, qualitat API 5L, grau B, a una pressió APA(1) i grossàries respectives de 4,00 mm i 3,90 mm.  
Longituds: 274 m, dels quals, 214 m corresponen a la canonada descrita de 6''i 2''ubicada en zona rural i 60 m a la canonada de 2''ubicada en zona rural pavimentada.  
Les canonades discorren soterrades a les profunditats següents: - En condicions normals de col·locació de la conducció, la profunditat mínima és d'un metre sobre la seua generatriu superior. - En l'encreuament de rius, torrents o rierols importants, s'ha previst tindre una profunditat mínima de soterrament, entre 1,50 i 2,50 m, així mateix, en els encreuaments de carreteres, autovies, autopistes i altres vials, la canonada s'instal·larà a 1,50 m, com a mínim i per al cas d'encreuaments amb ferrocarrils, la profunditat mínima serà de 2,50 m, excepte les condicions imposades en este sentit pels organismes corresponents, que han sigut acceptades per l'empresa peticionària.  
- Pressió de disseny: pressió màxima de treball: alta pressió A (APA)(1).  
- Proteccions: revestiment extern per a la canonada per mitjà de polietilé extrudit de 1,8 o 3,5 mm, igualment per a unions i accessoris. Disposa de protecció catòdica per mitjà de corrent galvànic imprés, que donarà continuïtat amb la canalització existent.  
- Protecció mecànica: llosa de formigó armat al llarg de la canalització instal·lada, així com en els trams de presa en càrrega.  
- Pressupost del projecte i l'addenda: 25.392 euros.  
Les condicions a què està sotmesa la mencionada aprovació són les següents:  
1. Les obres hauran de realitzar-se d'acord amb el projecte i addenda presentats, amb les variacions que, si és el cas, se sol·liciten i s'autoritzen i es referiran als elements compresos en l'àmbit d'aplicació del reglament tècnic de distribució i utilització de combustibles gasosos i les seues instruccions tècniques complementàries ICG 01 a 11, aprovat per Reial Decret 919/2006, de 28 de juliol (BOE 4 de setembre 2006). Estes instal·lacions estaran previstes per a respondre als avanços tecnològics en el camp del gas i aconseguir proveïments flexibles i segurs.   
2. El titular de l'esmentada instal·lació donarà compte de l'acabament de les obres al Servici Territorial d'Energia de València, a l'efecte de reconeixement, amb presentaciuó de l'oportú certificat de direcció, subscrit pel tècnic competent i visat pel col·legi oficial, així com els requisits tècnics essencials i les mesures de seguretat mínimes incloses en les instruccions tècniques complementàries de conformitat amb el Reial Decret 919/2006 abans citat.  
3. El titular de la instal·lació notificarà per escrit al Servici Territorial d'Energia de València el començament dels treballs per a efectuar inspeccions d'estos, si es considera convenient.  
4. L'administració deixarà sense efecte la present resolució en qualsevol moment en el cas que s'observe l'incompliment de les condicions imposades per esta. En estos supòsits, l'administració, després de l'oportú expedient previ, acordarà l'anul·lació de l'autorització amb totes les conseqüències d'orde administratiu i civil que se'n deriven, segons les disposicions legals vigents.  
5. El termini d'execució de les obres serà de 2 mesos a partir de la notificació de la present resolució. No obstant això, amb anterioritat a l'acabament del dit termini, Gas Natural Cegas, SA, podrà sol·licitar una ampliació d'este per mitjà de sol·licitud motivada davant d'esta Direcció General d'Energia.  
(1) APA: 4 bar < P = 16 bar  
La present resolució no és definitiva en via administrativa i contra la qual es podrà interposar recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
València, 11 de desembre de 2008.- El director general d'Energia: Antonio Cejalvo Lapeña.